Reisialbumid:

Reisialbumi pidamise komme sai tõenäoliselt alguse 1540. aastatel reformatsiooniaegses Wittenbergis: teadaolevalt oli Martin Lutheril komme kirjutada piibli- või lauluraamatusse pühenduseks mõni piiblitsitaat, millele järgnes kirjakoha selgitus. Tõenäoliselt levis komme tudengite vahendusel edasi ja levis kiiresti teistesse, eelkõige protestantlikesse piirkondadesse.

Teadaolevalt varaseim reisialbumi definitsioon pärineb 1712. aastast, mil selle sõnastas Michael Lilienthal oma dissertatsioonis: „Nimelt on reisialbumid (*Philothecae)* raamatukesed, mis koosnevad puhtast paberist või kõige peenemast pärgamendist [ja] kuhu kuulsad mehed ja sõbrad kirjutavad oma nime, millele eelneb sageli mõni sügavmõtteline mõttetera, millele [omakorda] on sageli lisatud isegi *symbolum*, embleem või mõni muu pilt, omanikule tunnismärgina austusest ja lugupidamisest või reisialbumiomanikule mälestuseks nii endast kui ka igapäevaelus ja õpingute ajal üheskoos läbielatust või tunnistusena vastastikusest heasoovlikkusest ja armastusest.“

Adam Andreae (1672–1709) oli Riiast pärit köösneripoeg, kes pärast õpinguid kohalikus lütseumis ja gümnaasiumis ning vahepeal Vilniuse ülikooli immatrikuleerumist suundus Saksamaale Jenasse ja Wittenbergi teoloogiat õppima. 1696. aastal omandas ta Wittenbergis magistrikraadi, 6. novembril 1701 ordineeriti ta Pärnus krahv Fröhlichi rügemendi pastoriks ja mõni kuu hiljem kutsuti Riiga püha Jüri kiriku pastoriks. Andreae album kajastab tema õpingute lõppu Jenas ning lühemaid ja pikemaid peatusi Leipzigis, Wittenbergis, Hamburgis, Riias, Stockholmis, Uppsalas, Kopenhaagenis, Roskildes, Danzigis, Thornis, Elbingis, Marienburgis, Pärnus ja Sagnastes aastail 1696–1702. Sissekanded Andreae albumis on ajastule omaselt ning tema hariduse ja sotsiaalse positsiooni tõttu valdavalt ladinakeelsed, ent leidub ka kreeka- ja heebreakeelseid, prantsus- ja saksakeelseid, lisaks itaalia-, poola-, hollandi-, rootsi- ja soomekeelseid ning ruunikirjas tekstikatkeid.

Allikad:   
Karu, Katre. Põhjasõja peegeldusi ühes toonases reisialbumis. Tartu Ülikooli Ajaloo Küsimusi XXXIX (2011), lk 100–122.

Karu, Katre. Vive hodie serum est: humanistlik-kristlik haridustraditsioon ja Riia pastori Adam Andreae reisialbum (1696–1702), 2011.